钦定古今图书集成/明伦汇编/官常典/第102卷 > 《汉兴以来诸侯年表序》同前
## 钦定古今图书集成/明伦汇编/官常典/第102卷 > 《汉兴以来诸侯年表序》同前

太史公曰：“殷以前尚矣。周封五等：公、侯、伯、子、男”，然封
伯禽、康叔于鲁、卫，地各四百里。亲亲之义，褒有德也。
太公于齐兼五侯地，尊勤劳也。武王、成、康所封数百而同姓五十五，地上不过百里，下三十里，以辅卫王
室。管、蔡、康叔、曹、郑，或过或损。幽、厉之后，王室缺，侯伯
彊国兴焉。天子微，弗能正，非德不纯，形势弱也。汉兴，
序二等。高祖末年，非刘氏而王者，若无功，上所不置
而侯者，天下共诛之。高祖子弟同姓为王者九国，唯
独长沙异姓，而功臣侯者百馀人。自雁门、太原以东
至辽阳，为燕、代国；常山以南，太行左转，度河、济，阿、甄
以东薄海，为齐、赵国；自陈以西，南至九疑，东带江、淮、
谷、泗，薄会稽，为梁、楚、吴、淮南、长沙国；皆外接于胡、越，
而内地北距山以东尽诸侯地，大者或五六郡，连城
数十，置百官宫观，僭于天子。汉独有三河、东郡、颍川、
南阳，自江陵以西至蜀，北自云中至陇西，与内史凡
十五郡，而公主列侯颇食邑其中，何者？天下初定，骨
肉同姓少，故广彊庶孽，以镇抚四海，用承卫天子也。
汉定百年之间，亲属“益疏。诸侯或骄奢，怵邪臣计谋
为淫乱，大者叛逆，小者不轨于法，以危其命，殒身亡
国。”天子观于上古，然后加惠，使诸侯得推恩分子弟
国邑。故齐分为七，赵分为六，梁分为五，淮南分三。及
天子支庶子为王，王子支庶为侯，百有馀焉。吴、楚时，
前后诸侯或以适削地，是以燕、代无北边郡，吴、淮南、
长沙“无南边郡，齐、赵、梁、楚支郡，名山陂海，咸纳于汉。
诸侯稍微，大国不过十馀城，小侯不过数十里，上足
以奉贡职，下足以供养祭祀，以蕃辅京师。而汉郡八
九十，形错诸侯间，犬牙相临，秉其阸塞地利，彊本干
弱枝叶之势也。尊卑明而万事各得其所矣。”臣迁谨
记高祖以来至太初诸侯，谱其下益损之时，令后世
得览，形势虽彊，要之以仁义为本。